ToekomsVenster: Die somer binne jou(Foto: Reint Dykema) “Leer dit van die vyeboom as voorbeeld: wanneer sy takke begin sag word en hy blare kry, weet julle die somer is naby.” – Matteus 24:32 (AFR83) Daar verskyn ŉ artikel in een van ons oggendkoerante onder die opskrif: “Om hoop te kry in Suid-Afrika”. Die skrywer, Retha Fick, doen navraag oor wat binne Suid-Afrikaanse konteks hoop verskaf. Suid-Afrika is ŉ sonskynland, maar dit voel soms of die son dreig om onder te gaan. Voedselpryse, natuurlik brandstof ook, politieke en ander uitdagings, sorg vir ŉ knop op die maag. Dit is nou 28 jaar van demokrasie, maar ons het mekaar nog nie gevind nie. Die onlangse uitbarsting van Bheki Cele, minister van polisie, teenoor Ian Cameron demonstreer net weer hoe maklik situasies onsmaaklik kan raak. Ons het ŉ ver pad om te loop as ons die toekoms saam met mekaar tegemoet wil gaan. Ons het genade en prysgawe van sekere dinge nodig as ons gaan vorder. Die artikel gaan voort, soekend na dinge wat die vlam van hoop weer kan laat ontbrand. Dan haal die skrywer die filosoof, Albert Camus, aan wat gesê het: “In die diepte van die winter het ek gevind daar is ŉ onoorwinlike somer in my”. Die innerlike vlam, die diep gesetelde vertroue in God, die selfvertroue, die oortuiging dat elkeen ŉ rol te speel het en dat ons saam met mekaar dinge kan laat vlot, is tersaaklik. Ons mag nie toelaat dat uitsigloosheid en moedeloosheid ons versmoor nie. Elke dag wat ons leef, is ŉ geleentheid om, hoe beskeie ook al, te bou aan goeie verhoudings − die herstel van dit wat stukkend geraak het. Christene is mense van hoop. Negatiwiteit en pessimisme hoort nie by ons nie. Ons Koning het opgestaan. Die dood kon Hom nie hou nie. Daar is ŉ pragtige seënbede wat enersyds getuig van die hoop wat in ons leef, en andersins van die amper moedswillige geloof dat ons iets kan doen wat die wêreld kan verander. “Mag die Here jou seën met ongemak oor maklike antwoorde, halwe waarhede en oppervlakkige verhoudings, sodat jy uit die diepte van jou hart kan leef. Mag die Here jou seën met woede oor onreg, onderdrukking en die uitbuiting van mense sodat jy kan werk vir geregtigheid, vryheid en vrede. Mag die Here jou seën met trane om te stort vir mense wat pyn, verwerping, honger en oorlog ervaar sodat jy ŉ hand kan uitreik en hulle pyn in blydskap kan verander. En mag God jou seën met genoeg dwaasheid om te glo dat jy ŉ verskil kan maak in hierdie wêreld, sodat jy dinge sal kan doen wat ander mense dink nie gedoen kan word nie. Amen.”